Laila Schou Nilsen

Laila Schou Nilsen (1919–1998) var en norsk skøyteløper, alpinist og tennisspiller, og er en av Norges fremste og mest allsidige idrettsutøvere gjennom tidene. Hun representerte idrettsklubbene Grefsen Tennisklubb, Oslo Tennisklub og Njård (tennis), Grefsen Idrettslag (alpint og håndball) og Oslo Skøiteklub (skøyter).

I tennis vant Schou Nilsen tilsammen 86 NM-gull; 24 NM-gull i single, 28 i double, 23 i mixed doubleTom A. Schanke, red. (2012): Norsk Idrettsleksikon – Toppidrett i 150 år, Bind 3, s. 239. ISBN 978-82-303-2060-0. og 11 lag-mesterskap.

Ifølge flere kilder har Schou Nilsen totalt 101 NM-gull,Einar Munthe-Kaas (red.) Sportsrevy 1961, s. 127. Norsk Faglitteratur.Rolf Bryhn (1990): Kunnskapsforlagets idrettsleksikon, s. 205. men det er ikke helt klart hva som er regnet med i dette tallet. I tillegg til 86 NM-gull i tennis, har hun fire NM-gull i håndball, fire på skøyter, tre NM-gull i alpin kombinasjon, 7 uoffisielle NM-gull i utfor og slalåm, fem uoffisielle norgesmesterskap i ferdighetskjøring med bil, og 5 gull i junior-NM i tennis.Ragnar Wold (1958): Sport i navn og tall, s. 476.

Sammen med Undis Blikken og Synnøve Lie, også fra Oslo Skøiteklub, var hun en av pionerene i norsk og internasjonalt hurtigløp for kvinner.

 Idrettsgrener 

 Skøyter 
Hun vant et uoffisielt verdensmesterskap for kvinner på Frogner stadion i 1935, bare 15 år gammel, og hun ble verdensmester i Davos  i 1937 og i Oslo i 1938. I VM i Davos 30. – 31. januar 1937 vant hun  som syttenåring alle fire distanser og satte fire verdensrekorder (500  m, 1000 m, 3000 m og 5000 m). Rekorden på 500 m (46,4) sto helt til den  ble sletta av Tamara Rylova på Medeo-banen i Alma Ata i 1955. Hun hadde også verdensrekord på 1500 m fram til 1950.

Nilsen ble norgesmester på skøyter i 1935, 1937, 1939 og 1940.

 Personlige rekorder 
 500 m – 46,4 (Davos, 1937, verdensrekord frem til 1955).
 1000 m – 1.38,8 (Davos, 1937, verdensrekord frem til 1951).
 1500 m – 2.38,1 (Oslo, 1937, verdensrekord frem til 1950).
 3000 m – 5.29,6 (Davos, 1937, verdensrekord frem til 1949).
 5000 m – 9.28,3 (Davos, 1937, verdensrekord frem til 1949).

 Alpint 
Ettersom skøyteløp for kvinner ikke var på OL-programmet i vinter-OL 1936, så 16-åringen seg om etter andre idretter hun kunne komme til OL i. Valget falt på alpint, der hun også hadde gode resultater nasjonalt, men ikke internasjonalt. Men intensiv trening like før OL ga resultater; hun vant bronse i den alpine kombinasjonen, der hun vant utfordelen av konkurransen. Fram til 15. februar 2018 var dette Norges eneste olympiske medalje i alpint for kvinner.

I NM vant hun den alpine kombinasjonen i 1939, 1946 og 1948. I tillegg vant hun gull i slalåm i 1939, 1947 og 1948; i utfor i 1939, 1940, 1946 og 1948.

 Tennis 
Mellom 1939 og 1961 vant hun single-klassen utendørs 13 ganger. 12 av disse seirene ga kongepokal (det ble ikke delt ut kongepokal i 1940). Sin første NM-tittel tok hun allerede i 1937, da hun vant i både dame-double og mixed-double. I tillegg til de individuelle titlene, vant Nilsen en rekke double- og mixed double-titler samt elleve lag-gull. I alt har hun 86 NM-titler i tennis.

 NM-gull i tennis (tabell) 
Plassering Øvelse ÅrGull  Single utendørs  1939, 1940, 1946, 1947, 1948, 1949, 1951, 1952, 1956, 1957, 1958, 1959, 1961Gull  Single innendørs  1940, 1948, 1949, 1950, 1952, 1955, 1956, 1957, 1958, 1959, 1960Gull  Double utendørs  1937, 1938, 1939, 1940, 1946, 1947, 1948, 1949, 1950, 1951, 1952, 1954, 1955, 1957, 1958, 1959, 1960, 1961Gull  Double innendørs  1940, 1948, 1949, 1951, 1955, 1956, 1957, 1958, 1960, 1961Gull  Mixed double utendørs  1937, 1938, 1939, 1946, 1947, 1948, 1949, 1950, 1951, 1952, 1954, 1956, 1958, 1959Gull  Mixed double innendørs  1940, 1948, 1949, 1950, 1951, 1952, 1958, 1959, 1961

 Håndball 

 Aktiv håndballspiller 
Hun var også på det norske landslaget i håndball, og spilte tolv landskamper fra 1946 til 1957. Den siste landskampen ble spilt mot Danmark i København, der Nilsen samtidig deltok i det skandinaviske mesterskapet i tennis.Aftenposten 23. januar 1957

Med håndballaget til Grefsen IL var hun med på å ta fire NM-gull, 1946–1948 og 1951.

 Lederverv og dommerkarriere 
I 1962 ble Nilsen valgt til leder av Norges Håndballforbund. Hun ble dermed den første kvinnelige leder i et av norsk idretts særforbund.Aftenposten 19. november 1962 Samtidig var hun også håndballdommer.

 Motorsport 
Nilsen deltok i Rally Monte-Carlo fire ganger fra 1961 til 1964.

 Laksefiske 
Nilsen deltok i NM i laksefiske 1938-1941, herunder to seiere (3,27 kg, 4,15 kg) og en annenplass (2,294 kg).

Her har Nilsen også blitt utnevnt til hedersmedlem av Rauma fiskelag.

 Æresbevisninger og utmerkelser 

 Egebergs Ærespris 
Hun ble tildelt Egebergs Ærespris for 1936 for «fremragende prestasjoner i ski og skøiter og utmerkede prestasjoner i tennis».Aftenposten 1. juni 1937

 Minnesmerker 
En portrettbyste i bronse, utført av Nils Aas, står ved Norges Idrettsforbunds hovedkontor på Ullevaal Stadion. Et nytt eksemplar av Aas' byste ble i 2008 avduket ved tennisbanene på Gransjordet (også kjent som Disenjordet) i Oslo. Hodet på bysten ved Gransjordet ble rapportert fjernet i slutten av juli 2014, og Oslo kommune anmeldte hendelsen. Så søndag den 18. januar 2015 var hodet på plass igjen ifølge vitner på stedet, som hadde vært der tidlig og senere på dagen.

 Se også 
 Splitkeinfabrikken
 Liste over norske idrettspersoner på sokkel

 Referanser 

 Kilder 
 Artikler i Aftenposten 1935-2011

 Litteratur 



 Eksterne lenker 


Kategori:Norske alpinister
Kategori:Norske skøyteløpere
Kategori:Norske tennisspillere
Kategori:Norske håndballspillere
Kategori:Norske håndballdommere
Kategori:Norske motorsportsutøvere
Kategori:Norske idrettsledere
Kategori:Olympiske bronsemedaljevinnere for Norge
Kategori:Olympiske medaljevinnere i alpint
Kategori:Medaljevinnere under Vinter-OL 1936
Kategori:Deltakere for Norge under Vinter-OL 1936
Kategori:Alpinister under Vinter-OL 1936
Kategori:Deltakere for Norge under Vinter-OL 1948
Kategori:Alpinister under Vinter-OL 1948
Kategori:Vinnere av Egebergs Ærespris
Kategori:Verdensmestere i hurtigløp på skøyter – Allround
Kategori:Deltakere for Norge i allround-VM på skøyter
Kategori:Norgesmestere i hurtigløp på skøyter – Allround
Kategori:Tidligere verdensrekordholdere i hurtigløp på skøyter
Kategori:Kongepokalvinnere i tennis
Kategori:Norgesmestere i tennis
Kategori:Skøyteløpere for Oslo Skøiteklub
Kategori:Personer fra Oslo
Kategori:Artikler i skøytesportprosjektet